Diari Oficial de la Generalitat Valenciana


Sumari del DOGV 2247, del 18-04-1994 (1994/831167)

RESOLUCIÓ de 4 de febrer de 1994, de la Direcció General de Treball, per la qual es disposa el registre i la publicació del conveni col.lectiu del grup d'empreses OTESL, Servitex, SL, Jesús Santiago Cucart Todolí Cofiser, SL i Santiago Cucart, SL.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2247

Data del DOGV
:   18-04-1994

Secció del DOGV
:   ALTRES DISPOSICIONS

Número del document
:   1994/831167


Data del document
:   04-02-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIÓ de 4 de febrer de 1994, de la Direcció General de Treball, per la qual es disposa el registre i la publicació del conveni col·lectiu del grup d'empreses OTESL, Servitex, SL, Jesús Santiago Cucart Todolí, Cofiser, SL i Santiago Cucart, SL. [94/2089]  
Vist el text articulat del conveni col·lectiu de treball del grup d'empreses Organització Tècnica d'Estudis, SL (OTESL), Servitex, SL, Jesús Santiago Cucart Todolí, Cofiser, SL i Santiago Cucart, SL, presentat en aquesta Direcció General el dia 25 de gener de 1994, subscrit el dia 29 de desembre de 1993 d'una part pels representants de les empreses, i d'altra, pels treballadors, pels delegats de personal que pertanyen al Sindicat Independent, i d'acord amb el que disposa en l'article 90, apartats 2 i 3 de la Llei 8/1980, de 10 de març, Estatut dels Treballadors, i en el RD 1040/1981, de 22 de maig, sobre Registre i Dipòsit dels Convenis Col·lectius de Treball, aquesta direcció general de Treball, d'acord amb les competències transferides a la Generalitat Valenciana segons RD 4105/82, de 29 de desembre, acorda:  
Primer  
Ordenar-ne la inscripció en el Registre de Convenis Col·lectius de Treball d'aquesta direcció general, amb notificació a la comissió negociadora, i dipòsit del text original del conveni.  
Segon  
Disposar-ne la publicació al Diari Oficial de la Generalitat Valenciana.  
València, 4 de febrer de 1994.- El director general de Treball: Eduard Montesinos i Chilet.  
Conveni col·lectiu interprovincial per a les empreses:  
- Jesús Santiago Cucart Todolí.  
- Organización Técnica de Estudios, SL (OTESL).  
- Servitex, SL.  
- Santiago Cucart, SL.  
- Cofiser, SL.  
CAPÍTOL I  
Disposicions generals  
Article primer. Àmbit territorial, funcional i personal  
Aquest conveni col·lectiu de treball és d'aplicació en les empreses Jesús Santiago Cucart Todolí, Organización Técnica de Estudios, SL (OTESL), Servitex, SL, Santiago Cucart, SL, i Cofiser, SL, ubicades en les províncies de València i Castelló, així com en els centres de treball que es puguen obrir en el futur, dins de la Comunitat Valenciana.  
Article segon. Àmbit temporal  
El conveni col·lectiu tindrà una durada d'un any. Entrarà en vigor el dia que se signe i serà vigent des del dia 1 de gener de 1994 fins el 31 de desembre de 1994.  
Article tercer. Rescissió, revisió i pròrroga  
La denúncia, a fi de rescindir o de revisar el conveni, s'haurà de formalitzar, per qualsevol de les parts, per escrit i conducte reglamentari, amb una antelació mínima de dos mesos de la data de venciment. Si efectua aquesta denúncia alguna de les parts en el termini marcat, ambdues es comprometen a iniciar les negociacions en el mes de gener de 1995.  
Article quart. Norma no discriminatòria  
No es podrà discriminar cap treballador per raons d'edat, sexe, ideologia, religió, raça, nacionalitat, en cap aspecte de la relació laboral, del lloc de treball, categoria o per qualsevol concepte que es regule en aquest conveni o en la normativa vigent.  
Article cinquè. Vinculació a la totalitat  
Les condicions pactades formen un tot orgànic i a l'efecte de la seua aplicació pràctica seran considerades globalment.  
Article sisè. Legislació aplicable  
Per a tot el que no preveu aquest conveni, se seguirà el que disposa l'Ordenança Laboral d'Oficines i Despatxos en particular, i la legislació vigent en general.  
CAPÍTOL II  
Provisió de vacants, cessaments, mobilitat i traspasos d'empreses  
Article setè. Ascensos i provisió de vacants  
Les empreses es comprometen abans del 31 de desembre de 1993, a procedir a la revisió de les categories professionals d'aquells treballadors que estiguen exercint funcions de categoria superior. En cas de desacord, podran sotmetre la qüestió a la comissió mixta del conveni, tot això sense perjudici de les facultats de la jurisdicció competent.  
Els grums i aspirants, als 18 anys, passaran automàticament a ordenança i a auxiliar administratiu, respectivament.  
Tots els treballadors podran ser destinats a treballs de categoria superior. El treballador que realitze funcions de categoria superior a la que escaiga a la categoria professional que tinga reconeguda per un període superior a sis mesos durant un any o a vuit durant dos anys, pot reclamar a la direcció de l'empresa la classificació professional adequada.  
Quan s'exercesquen funcions de categoria superior, però no escaiga legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.  
Si per necessitats peremptòries o imprevisibles de l'activitat productiva l'empresari necessita destinar un treballador a tasques corresponents a una categoria inferior a la seua, sols ho podrà fer pel temps imprescindible i li mantindrà la retribució i els altres drets derivats de la seua categoria professional i ho comunicarà als representants dels treballadors.  
Es concedeix preferència al personal subaltern al servei de l'empresa perquè puguen ocupar places vacants de categoria administrativa, sempre que obtinguen igual o superior puntuació que els altres aspirants a ingressar en les proves que es convoquen amb aquesta finalitat.  
Article vuitè. Cessaments  
Quan calga prescindir del personal fix, tret dels casos d'acomiadament disciplinari i objectiu, s'haurà de procedir d'acord amb la legislació vigent en aquesta matèria.  
Quan un treballador es propose cessar en el servei a l'empresa, li ho comunicarà per escrit duplicat, del qual se li lliurarà una còpia degudament segellada, amb 15 dies d'antelació. El no compliment d'aquest precepte pressuposarà la pèrdua de les parts proporcional de les pagues de juny i nadal, d'acord amb els usos vigents.  
Article novè. Mobilitat funcional  
La mobilitat funcional al si de l'empresa, que s'efectuarà sense perjudici dels drets econòmics i professionals del treballador, no tindrà altres limitacions que les exigides per les titulacions acadèmiques o professionals necessàries per exercir la prestació laboral i la pertinença al grup professional.  
S'entendrà per grup professional el que agrupe unitàriament les aptituds professionals, les titulacions i el contingut general de la prestació.  
Article deu. Mobilitat geogràfica  
Els treballadors, tret dels contractats específicament per prestar serveis amb centres de treball mòbils o itinerants, no podran ser traslladats a un centre de treball distint de la mateixa empresa, que exigesquen canvi de residència, si no existeixen raons tècniques, organitzatives o productives que ho justifiquen o bé contractacions referides a l'activitat empresarial i que ho permeta l'autoritat laboral, amb expedient previ tramitat a aquest efecte.  
Autoritzat el trasllat, el treballador tindrà dret a optar entre el trasllat, percebent una compensació per despeses, o a l'extinció del seu contracte mitjançant la indemnització que es fixe, com si es tractés d'extinció autoritzada per causes tecnològiques o econòmiques. La compensació a què es refereix el primer supòsit comprendrà tant les despeses pròpies com les dels familiars al seu càrrec, en els termes que es convinguen entre ambdues parts. D'igual forma, es determinarà entre aquestes el termini d'incorporació al nou lloc de treball, que no serà inferior a trenta dies.  
Per raons tècniques, organitzatives o de producció, o bé per contractacions referides a l'activitat empresarial, l'empresa podrà desplaçar el seu personal temporalment, fins el límit d'un any, a una població distinta de la residència habitual, i abonar, a més dels salaris, les despeses de viatge i les dietes. Si aquest desplaçament és per un temps superior a tres mesos, el treballador tindrà dret a un mínim de quatre dies d'estada al seu domicili d'origen per cada tres mesos de desplaçament, sense computar com a tals els de viatge, que correran a càrrec de l'empresa. Quan el treballador s'opose al desplaçament al·legant-hi una causa justa, competeix a l'autoritat laboral, sense perjudici de l'executivitat de la decisió, conèixer la qüestió i la resolució serà d'immediat compliment.  
Si per trasllat, un dels cònjuges o company/a amb qui existesca convivència, canvia de residència, l'altre, si era treballador en la mateixa empresa, tindrà dret al trasllat a la mateixa localitat, si hi hagués lloc de treball.  
Els representants legals dels treballadors tindran prioritat de permanència en els llocs de treball a què es refereix aquest article.  
Article onze. Cessió i trapasos d'empresa  
L'empresa que jurídicament o de fet continue el negoci d'altra es farà càrrec de les seues plantilles i de tot el personal que se sotmetrà al règim de l'adquirent. Es respectarà a tots els efectes l'antiguitat que tinga el personal de l'empresa absorbida i es respectaran totes les condicions més favorables que s'hi tinguen reconegudes.  
CAPÍTOL III  
Del salari i dels seus complements  
Article dotze. Taules salarials  
Les taules salarials per a les distintes categories són les que s'estableixen en l'annex d'aquest conveni.  
Article tretze. Antiguitat  
Tots els empleats, sense distinció de categories, es beneficiaran, a més del salari base, d'un augment periòdic per anys de servei, que es calcularà sobre aquell, i que consistirà en triennis al 6 per cent. Aquests triennis es computaran per raó del temps servit en l'empresa, incloent-hi els períodes com a aspirant i aprenent. Els augments per antiguitat s'abonaran amb efecte del dia 1 de gener de l'any en què es complesca el trienni, conformement amb l'establert en l'ordenança laboral.  
Article catorze. Plus de nocturnitat  
Es fixa un plus pel concepte de treball nocturn, que consistirà en el 30 per cent del salari base, incrementat amb l'antiguitat corresponent.  
Es considera treball nocturn el comprés entre les 22 hores i les 7 hores de l'endemà.  
Si el temps treballat dins d'aquest període nocturn és inferior a quatre hores, s'abonarà aquest plus exclusivament sobre les hores treballades. I si el nombre d'hores excedeix de quatre, es pagarà l'esmentat plus per tota la jornada.  
Aquest plus no afectarà el personal que hagués estat contractat per a un horari nocturn fix, com guardes, vigilants, serenos, porters de nit, etc., als quals se'ls aplicarà el salari fixat en el tauler per al personal que realitze un treball de nit.  
Article quinze. Gratificacions extraordinàries  
Es pagaran dues pagues extraordinàries d'una mensualitat cada una els mesos de juny i desembre, i s'hauran de pagar abans del 30 de juny, la primera, i del 20 de desembre la segona.  
Al personal que haurà ingressat en el transcurs de l'any o que hi cessarà, se li abonaran aquestes gratificacions prorratejant el seu import en relació amb el temps treballat.  
Article setze. Participació en beneficis  
S'estableix per aquest concepte l'import d'una mensualitat del salari del conveni, més l'antiguitat, si escau, corresponent a l'exercici econòmic anteriorment finalitzat i que es pagarà durant el primer semestre de l'any.  
Per als qui causen baixa o alta en l'empresa, així com als malalts i accidentats, aquesta gratificació es pagarà d'acord amb el procediment seguit per al pagament de les gratificacions de juny i desembre.  
Article disset. Servei militar  
Durant el temps que el personal estiga en el servei militar, obligatori o voluntari, per anticipar-ne el compliment, se li reservarà la plaça que exercia, transcorreguts dos mesos des del seu llicenciament s'entendrà que renuncia per voluntat pròpia al lloc de treball i quedarà extingida la relació laboral si no sol·licitava el reingrés en aquest termini.  
Quan les obligacions militars permeten a l'empleat acudir a l'oficina, i sempre que amb això no es trastorne el treball, apreciació que farà l'empresa, l'empleat podrà treballar per hores abonades a prorrata del seu sou.  
Si l'empresa té sucursal en la població a què siga destinat, se-l'hi procurarà adscriure, sempre que siguen compatibles els seus deures d'empleat i de soldat.  
En tot cas, se li abonaran les gratificacions extraordinàries de juny i de Nadals.  
CAPÍTOL IV  
Jornada, vacances, llicències  
Article divuit. Jornada laboral  
La jornada laboral serà de 1.820 hores en còmput anual i la seua distribució la mateixa fixada per la direcció de l'empresa, d'acord amb la normativa vigent. D'aquest còmput es deduiran les 14 hores corresponents a les vesprades dels dies 4 de gener, 18 de març, 24 i 31 de desembre, que es consideraran festius i no recuperables a tots els efectes.  
Article dinou. Vacances  
El període anual de vacances tindrà una durada de 20 dies naturals per a tot el personal. Es gaudiran en les dates que fixen de comú acord empreses i treballadors, supeditades a les exigències de treball que tinguen aquelles, i es gaudiran, preferentment, en els mesos de juny a setembre, ambdós inclusivament. Les vacances es negociaran de manera que el treballador en coneixerà almenys amb dos mesos d'antelació la data.  
Durant les vacances, el treballador percebrà el mateix salari que escaiga al període del seu gaudi.  
Article vint. Llicències retribuïdes  
Es concediran llicències retribuïdes en els següents casos:  
a) 15 dies naturals en cas de matrimoni.  
b) 2 dies en cas de naixement d'un fill, que s'ampliaran en tres dies més en cas de desplaçament a localitat diferent a la de residència.  
c) 3 dies en cas de mort del pare, la mare, el cònjuge o els fills, que seran ampliables en tres dies més, com en el cas anterior.  
d) 2 dies en cas de mort de germà, avi o nét.  
e) 3 dies en cas de malaltia greu del cònjuge, el pare, la mare o els fills, acreditada mitjançant certificació mèdica.  
f) Pel temps indispensable per al compliment d'un deure inexcusable de caràcter públic i personal.  
g) Per trasllat del domicili habitual, un dia. Si es tracta d'una altra localitat, podran ser fins a 3 dies.  
CAPÍTOL V  
Beneficis socials i conceptes extrasalarials  
Article vint-i-u. Malaltia  
El personal de les empreses afectades per malaltia de més de vint dies, des del primer dia de l'escaient baixa inclusivament, les empreses complementaran fins al cent per cent del salari real durant un termini màxim de divuit mesos.  
Els empleats inclosos en aquest article estan obligats, tret d'impossibilitat manifesta i justificada, de produir baixa en la Seguretat Social dins les 48 hores següents.  
S'hauran de presentar també per ser reconeguts pel metge que designe l'empresa, a fi que aquest informe sobre la impossibilitat de prestar serveis. La resistència de l'empleat a ser reconegut establirà la presumpció que la malaltia és simulada. En cas de discrepància entre el metge de l'empresa i el de l'empleat, se sotmetrà la qüestió a la Inspecció Mèdica de la Seguretat Social, i el seu dictamen sera decisori.  
Article vint-i-dos. Accidents de treball  
En cas d'accidents de treball, les empreses abonaran el cent per cent del salari real a partir de l'endemà de l'accident.  
Article vint-i-tres. Ajuda especial  
Els treballadors que tinguen fills en situació de subnormalitat o minusvàlids, sempre que tinga reconeguda aquesta situació per la Seguretat Social, percebran un complement econòmic a càrrec de l'empresa de 3.000 pessetes mensuals per fill en l'esmentada situació. L'ajuda pot ser percebuda per un sol dels cònjuges.  
Article vint-i-quatre. Jubilació  
Els treballador podrà jubilar-se als 64 anys, d'acord amb el que disposa el Reial Decret Llei 14/81, de 20 d'agost, i el Reial Decret 2705/81, de 19 d'octubre, i podrà jubilar-se, així mateix, anticipadament, en els termes i en les condicions regulats per l'Ordre Ministerial de 16 de juny de 1967, i per les altres disposicions complementàries que establesca la legislació en cada moment.  
Article vint-i-cinc. Desplaçament i dietes  
S'estableix la quantitat de 24 PTA per quilòmetre, per als treballadors que usen vehicles propis en els desplaçaments al servei de l'empresa.  
L'import de la mitja dieta es fixa en 1.461 PTA, i la dieta completa en 4.494 PTA.  
L'empresa podrà suplir el pagament d'aquestes dietes fent efectives totes les despeses que merite el treballador en els seus desplaçaments per compte d'aquella.  
Article vint-i-sis. Hores extraordinàries  
Conscients ambdues parts de la greu situació d'atur existent, i a fi d'afavorir la creació d'ocupació, convé reduir al màxim les hores extraordinàries.  
Així doncs, i d'acord amb la legislació vigent, el nombre d'hores extraordinàries no podrà excedir de dos al dia, de quinze al mes i de vuitanta a l'any; i es pagaran aquestes amb l'increment del 75 per cent i les festives del cent per cent.  
L'empresa haurà d'informar-ne els delegats de personal o comitès d'empresa i determinar-ne conjuntament la realització.  
Article vint-i-set. Bestretes  
Tot el personal amb més de tres anys d'antiguitat en l'empresa podrà sol·licitar a aquesta, i per a casos de necessitat justificada, una bestreta amb un interès del 10% anual fins a l'import de tres mensualitats de salari conveni. L'amortització no excedirà del 15 per cent mensual del salari conveni.  
L'extinció del contracte de treball o qualsevol altra causa que origine la baixa en l'empresa determinaria la devolució de la bestreta.  
CAPÍTOL VI  
Contractació i d'altres  
Article vint-i-vuit. Modalitats de contracte de treball  
En els contractes de treball de durada determinada, eventuals, temporals, interins, etc., s'hi seguirà el que en cada moment determinarà la legislació vigent.  
Article vint-i-nou. Període de prova  
S'estableixen els següents períodes de prova:  
Personal titulat: 4 mesos.  
Personal tècnic i administratiu: 45 dies.  
Personal subaltern: 10 dies.  
Personal d'oficis diversos: 7 dies.  
Transcorregut el període de prova sense que s'hi haurà produït el desistiment, el contracte produirà plens efectes i es computarà el temps dels serveis prestats en l'antiguitat del treballador en l'empresa.  
La situació d'incapacitat laboral transitòria que afecte el treballador durant el període de prova interromp el còmput d'aquest, sempre que es produesca acord entre ambdues parts.  
CAPÍTOL VII  
Drets sindicals  
Article trenta. Drets sindicals  
S'hi seguirà tot el que disposa la legislació vigent sobre la matèria.  
Article trenta-u. Excedències  
L'excedència podrà ser voluntària o forçosa. L'excedència forçosa donarà dret a la conservació del lloc de treball i al còmput de l'antiguitat de la seua vigència. Es concedirà per la designació o elecció per a un càrrec públic o sindical que impossibilite l'assistència al treball. El reingrés haurà de ser sol·licitat dins del mes següent al de cessament en el càrrec públic.  
El treballador amb si més no una antiguitat en l'empresa de tres anys té dret que se li reconega la possibilitat de situar-se en excedència voluntària per un termini no menor de dos anys i no major de cinc. Aquest dret sols podrà ser exercitat altra vegada pel mateix treballador si han transcorregut quatre anys des del final de l'anterior excedència.  
Els treballadors tindran dret a un període d'excedència no superior a 3 anys per atendre cada fill, comptador des de la data del naixement d'aquest. Els successius fills donaran dret a un nou període d'excedència que, si s'escau, finalitzaran el que estava gaudint. Quan el pare i la mare treballen, sols un d'ells podrà exercir aquest dret.  
Així mateix, podran sol·licitar passar a la situació d'excedència en l'empresa els treballadors que exercesquen funcions sindicals d'àmbit provincial o superior, mentre dure l'exercici del càrrec representatiu, i la seua excedència, a l'efecte del reingrés automàtic, tindrà el mateix tractament que l'excedència forçosa per designació o elecció per a càrrec públic.  
El treballador excedent conserva sols el dret precedent al reingrés en les vacants d'igual o similar categoria a la seua que hi hagen o que es produesquen en l'empresa.  
Article trenta-dos. Acció sindical  
Les parts firmants, amb aquestes estipulacions ratifiquen la seua condició d'interlocutors vàlids i es reconeixen, així mateix, com a tals a fi d'establir a través dels sindicats i la representació empresarial unes relacions laborals racionals, basades en el respecte mutu, orientades a facilitar la resolució de tots els conflictes i problemes que suscite la nostra dinàmica social.  
Amb la conformitat prèvia del treballador, l'empresa deduirà de la nòmina la quota sindical als afiliats a cada central sindical.  
S'acorda que es podrà acumular en un representant sindical fins al 20 per cent més de les hores consignades en l'Estatut dels Treballadors, les quals seran deduïdes proporcionalment de la resta dels representants sindicals de l'empresa. Caldrà notificar al departament de personal de cada empresa, per períodes mensuals, la persona o persones en qui s'acumulen les susdites hores, així com a compte de qui o dels qui es realitza l'acumulació.  
Així mateix, no es computarà dins del màxim legal d'hores l'excés que sobre aquest es produesca amb raó de la designació de delegats de personal o de membres del comitè d'empresa, com a components de la comissió negociadora del conveni col·lectiu, i pel que fa a la celebració de sessions oficials a través de les quals transcorreguen aquestes negociacions i quan l'empresa es veja afectada pel seu àmbit de negociació.  
En els altres aspectes referents a l'acció sindical, s'hi seguirà el que disposa l'Estatut dels Treballadors.  
CAPÍTOL VIII  
Disposicions complementàries  
DISPOSICIÓ ADDICIONAL PRIMERA  
Els tres nivells que es fixen per a l'auxiliar administratiu s'aplicaran de la manera següent: el nivell 3, durant els tres primers anys de contractació; el nivell 2, des del quart fins al sisè any de contractació; el nivell 1, a partir del setè any. Es respectaran les condicions econòmiques més beneficioses assolides pels treballadors afectats per l'entrada en vigor d'aquesta disposició.  
Els tres nivells que es fixen per a titulats de grau superior i de grau mitjà, seran d'aplicació en la següent forma: el nivell 3, durant el primer any de contractació; el nivell 2, durant el segon any, i el nivell 1, a partir del tercer any. Les empreses, no obstant això, podran assimilar, si així ho consideren, els titulats al nivell 1.   
DISPOSICIÓ ADDICIONAL SEGONA  
A fi de complir el que estableix l'Estatut dels Treballadors, es fa constar en annex el salari global anual, en funció del nombre d'hores treballades.  
DISPOSICIÓ ADDICIONAL TERCERA  
En els termes i amb l'abast previstos en l'article 12 de l'Ordre Ministerial de 4 d'abril de 1989 (Butlletí Oficial de l'Estat de 7 d'abril de 1989), els treballadors de l'empresa afectada per aquest conveni gaudiran dels necessaris permisos per a la formació dins de la jornada ordinària de treball.